P9_TA(2021)0471

Eiropas Globalizācijas pielāgošanās fonda izmantošana — Spānijas pieteikums EGF/2021/001 ES/País Vasco metal

Eiropas Parlamenta 2021. gada 25. novembra rezolūcija par priekšlikumu Eiropas Parlamenta un Padomes lēmumam par Eiropas Globalizācijas pielāgošanās fonda darbu zaudējušiem darba ņēmējiem izmantošanu saskaņā ar Spānijas iesniegto pieteikumu EGF/2021/001 ES/País Vasco metal (COM(2021)0618 – C9-0377/2021 – 2021/0316(BUD))

(2022/C 224/23)

Eiropas Parlaments,

— ņemot vērā Komisijas priekšlikumu Eiropas Parlamentam un Padomei (COM(2021)0618 – C9-0377/2021),

— ņemot vērā Eiropas Parlamenta un Padomes 2021. gada 28. aprīļa Regulu (ES) 2021/691 par Eiropas Globalizācijas pielāgošanās fondu darbu zaudējušiem darba ņēmējiem (EGF) un ar ko atceļ Regulu (ES) Nr. 1309/2013 (1) (“EGF regula”),

— ņemot vērā Padomes 2020. gada 17. decembra Regulu (ES, Euratom) 2020/2093, ar ko nosaka daudzgadu finanšu shēmu 2021.–2027. gadam (2), un jo īpaši tās 8. pantu,

— ņemot vērā 2020. gada 16. decembra Iestāžu nolīgumu starp Eiropas Parlamentu, Eiropas Savienības Padomi un Eiropas Komisiju par budžeta disciplīnu, sadarbību budžeta jautājumos un pareizu finanšu pārvaldību, kā arī par jauniem pašu resursiem, tostarp par ceļvedi jaunu pašu resursu ieviešanai (3), un jo īpaši tā 9. punktu,

— ņemot vērā Nodarbinātības un sociālo lietu komitejas atzinumu,

— ņemot vērā Reģionālās attīstības komitejas vēstuli,

— ņemot vērā Budžeta komitejas ziņojumu (A9-0319/2021),

A. tā kā Savienība ir izveidojusi likumdošanas un budžeta instrumentus, lai sniegtu papildu atbalstu darba ņēmējiem, kurus nelabvēlīgi ietekmējusi globalizācija un tehnoloģiskas un vides pārmaiņas, piemēram, pārmaiņas pasaules tirdzniecības modeļos, tirdzniecības strīdi, nozīmīgas pārmaiņas Savienības tirdzniecības attiecībās vai iekšējā tirgus sastāvā, un finanšu un ekonomikas krīzes, kā arī pārkārtošanās uz mazoglekļa ekonomiku vai arī digitalizācija vai automatizācija;

B. tā kā Spānija ir iesniegusi pieteikumu EGF/2021/001 ES/País Vasco metal, lai saņemtu finansiālu ieguldījumu no Eiropas Globalizācijas pielāgošanās fonda (EGF) saistībā ar to, ka pārskata periodā, kas attiecas uz pieteikumu, no 2020. gada 2. jūnija līdz 2020. gada 2. decembrimNUTS 2 reģionā País Vasco (ES21) Spānijā 491 darbinieks ir zaudējis darbu;

C. tā kā pieteikums attiecas uz kopumā 491 darbu zaudējušu darba ņēmēju, kuru darbība ir beigusies, un 192 no šiem darba ņēmējiem ir atlaisti kolektīvā atlaišanā sešos uzņēmumos, par kuru ir paziņots iestādēm (4);

D. tā kā pieteikums balstās uz EGF regulas 4. panta 2. punkta b) apakšpunktā minēto intervences kritēriju, kas paredz, ka sešu mēnešu atsauces periodā darbība beigusies vismaz 200 darbu zaudējušiem darba ņēmējiem uzņēmumos, kuri darbojas tajā pašā saimnieciskās darbības nozarē, kas definēta NACE 2. redakcijas nodaļas līmenī, un atrodas vienā reģionā vai divos dalībvalsts kaimiņu reģionos, kuri definēti NUTS 2. līmenī;

E. tā kā Covid-19 pandēmija, 2020. gada 2. ceturksnī Spānijā īstenotie stingrie pārvietošanās ierobežojumi un tam sekojušie piegāžu traucējumi un izejvielu trūkums ir negatīvi ietekmējuši valsts metālrūpniecības nozari;

F. tā kā Basku zemes reģionā gatavo metālizstrādājumu nozare veido 27,4 % no rūpniecības bruto pievienotās vērtības (5), savukārt ES-28 vidējais rādītājs ir 18,8 % (6);

G. tā kā 2020. gadā 18 % Spānijas metālrūpniecības uzņēmumu ražošanas apjoms salīdzinājumā ar iepriekšējo gadu samazinājās par vairāk nekā 50 %, 16 % uzņēmumu apgrozījums samazinājās par vairāk nekā 50 % un trešdaļā metālrūpniecības uzņēmumu par 30–50 % samazinājās gan ražošanas, gan apgrozījuma apjoms (7);

H. tā kā, ņemot vērā Covid-19 pandēmiju un tās sociālās un ekonomiskās sekas, Komisija pastiprināja un uzsvēra EGF kā ārkārtas instrumenta nozīmi (8), kā arī ļāva no EGF finansēt gadījumus, kas ir tieši saistīti ar pandēmiju;

I. tā kā Spānija ziņo, ka ir ievērojusi ieteikumus, kas izklāstīti ES kvalitātes sistēmā pārmaiņu un pārstrukturēšanās prognozēšanai (9), un uzsver galvenos elementus Basku zemes profesionālās apmācības plānā, Basku zemes nodarbinātības stratēģijā un videi draudzīgu darbavietu programmā,

1. piekrīt Komisijai, ka EGF regulas 4. panta 2. punkta b) apakšpunktā paredzētie nosacījumi ir ievēroti un ka līdz ar to Spānija saskaņā ar minēto regulu ir tiesīga saņemt finansiālu ieguldījumu 1 214 607 EUR apmērā, kas veido 85 % no kopējām izmaksām — 1 428 950 EUR, kuri ietver izdevumus par individualizētiem pakalpojumiem 1 384 950 EUR apmērā un izdevumus par EGF īstenošanu ( 10 ) 44 000 EUR apmērā;

2. norāda, ka Spānijas iestādes pieteikumu iesniedza 2021. gada 25. jūnijā un Komisija pieteikuma novērtēšanu pabeidza 2021. gada 7. oktobrī, tajā pašā dienā to darot zināmu Parlamentam;

3. norāda, ka pieteikums attiecas uz kopumā 491 darbu zaudējušu darba ņēmēju, kuru darbība ir beigusies, un 192 no šiem darba ņēmējiem ir atlaisti kolektīvā atlaišanā sešos uzņēmumos ( 11 ) , par kuru paziņots iestādēm; turklāt norāda, ka saskaņā ar Spānijas aplēsēm pasākumos piedalīsies 300 no visiem atbalsttiesīgajiem saņēmējiem (paredzētie atbalsta saņēmēji);

4. atgādina, ka ir sagaidāms — atlaišanai būs nozīmīga sociālā ietekme uz darba ņēmējiem, kā arī uz visu Basku zemes reģionu, kur 2020. gadā no marta līdz augustam bezdarbnieku skaits palielinājās par 25 % ( 12 ) un kur 2021. gada maijā 55,6 % no kopējā bezdarba bija ilgstošs bezdarbs (par 3,6 procentpunktiem vairāk nekā 2021. gada janvārī) un 60,8 % no visiem bezdarbniekiem bija personas ar pamatlīmeņa vai zemāka līmeņa izglītību; turklāt atgādina, ka vīriešu un sieviešu darba samaksas atšķirība ir 22,6 % un pagaidu nodarbinātības līmenis Basku zemes reģionā ir 25,8 % jeb par 11,6 procentpunktiem augstāks nekā Savienības vidējais rādītājs, proti, 14,2 %;

5. norāda, ka lielākā daļa no darbu zaudējušajiem darba ņēmējiem ir nostrādājuši jau lielāko daļu no sava darba mūža un ir ar zemu oficiālas kvalifikācijas līmeni;

6. norāda, ka Spānija sāka sniegt individualizētos pakalpojumus paredzētajiem atbalsta saņēmējiem 2021. gada 11. jūnijā un ka tāpēc tiesības saņemt EGF finansiālu ieguldījumu būs no 2021. gada 11. jūnija līdz 24 mēnešiem pēc finansēšanas lēmuma spēkā stāšanās dienas;

7. atgādina, ka individualizētie pakalpojumi, kas saskaņā ar lēmumu sniedzami darbu zaudējušajiem darba ņēmējiem un pašnodarbinātām personām, ietver šādas darbības: profilēšanas sesijas, karjeras konsultēšana, palīdzība darba meklēšanā, atbalsts un/vai ieguldījums darījumdarbības sākšanai, pārkvalificēšanās apmācība, kvalifikācijas celšana un apmācība darbavietā, kā arī piedalīšanās pabalsti; plānots, ka pasākumi ir saskaņā ar Spānijas aprites ekonomikas stratēģiju un apmācība veicina digitālās pārveides procesu nozarē;

8. norāda, ka Spānijai administratīvie izdevumi, lai īstenotu EGF, sāka rasties 2021. gada 1. februārī un tāpēc tiesības saņemt EGF finansiālu ieguldījumu par izdevumiem saistībā ar sagatavošanās, pārvaldības, informācijas un reklāmas, kontroles un ziņošanas pasākumiem ir no 2021. gada 1. februāra līdz 31 mēnesim pēc finansēšanas lēmuma spēkā stāšanās dienas;

9. Lanbide valdē, ko veido reģionālās valdības, arodbiedrību un darba devēju organizāciju pārstāvji; atzinīgi vērtē to, ka saskaņoto individualizēto pakalpojumu kopumu Spānija ir sagatavojusi, apspriežoties ar sociālajiem partneriem ( 13 ) ; sociālo partneru līdzdalību nodrošināja to pārstāvībavaldē, ko veido reģionālās valdības, arodbiedrību un darba devēju organizāciju pārstāvji;

10. atzinīgi vērtē to, ka saskaņotais individualizēto pakalpojumu kopums veicinās digitālajā rūpniecības laikmetā un resursu ziņā efektīvā ekonomikā nepieciešamo prasmju izplatīšanu saskaņā ar EGF regulas 7. panta 2. punktu;

11. atgādina, ka ierosinātās darbības ir aktīvi darba tirgus pasākumi, kas atbilst EGF regulas 7. pantā noteiktajām atbalsttiesīgajām darbībām, un neaizstāj pasīvus sociālās aizsardzības pasākumus;

12. uzsver — Spānijas iestādes ir apstiprinājušas, ka atbalsttiesīgās darbības netiek finansētas no citiem Savienības finanšu instrumentiem;

13. ņem vērā Spānijas paziņojumu par to, ka finansiālo ieguldījumu pārvaldīs un kontrolēs tās pašas struktūras, kuras pārvalda un kontrolē Eiropas Sociālo fondu Plus;

14. atkārtoti uzsver, ka EGF palīdzība nedrīkst aizstāt darbības, kas uzņēmumiem jāveic saskaņā ar attiecīgās valsts tiesību aktiem vai koplīgumiem, nedz arī aizstāt jebkādus pabalstus vai tiesības, kas pienākas EGF piešķīruma saņēmējiem, lai nodrošinātu piešķīruma pilnīgu papildināmību;

15. apstiprina šai rezolūcijai pievienoto lēmumu;

16. uzdod priekšsēdētājam parakstīt šo lēmumu kopā ar Padomes priekšsēdētāju un nodrošināt tā publicēšanu Eiropas Savienības Oficiālajā Vēstnesī ;

17. uzdod priekšsēdētājam šo rezolūciju, kā arī tās pielikumu nosūtīt Padomei un Komisijai.

(1) OV L 153, 3.5.2021., 48. lpp.

(2) OV L 433 I, 22.12.2020., 11. lpp.

(3) OV L 433 I, 22.12.2020., 28. lpp.

(4) Auxiliar Troquelería SL, Calderería del Oria, Matricería Deusto, Mecanizados de la Industria Vasca SLU, Taller Mecanizado Pablo López Lacalle SL, Tratamientos Superficiales Iontech SA.

(5) https://es.statista.com/estadisticas/1220166/porcentaje-del-vab-total-en-espana-por-sector/

(6) https://www.eustat.eus/elementos/El-32-del-VAB-industrial-esta-generado-por-sectores-de-nivel-tecnologico-alto-o-medio-alto-en-2019/not0018911_c.html

(7) Report on the economic impact of COVID-19 on the metal sector.2020. g. oktobris – https://atra.gal/files/noticias/Archivos_3680.pdf

(8) COM(2020)0442.

(9) COM(2013)0882.

(10) Saskaņā ar EGF regulas 7. panta 5. punktu.

(11) Auxiliar Troquelería SL, Calderería del Oria, Matricería Deusto, Mecanizados de la Industria Vasca SLU, Taller Mecanizado Pablo López Lacalle SL, Tratamientos Superficiales Iontech SA.

(12) Avance de los datos del mercado laboral del año 2020 (darba tirgus dati par 2020. gadu).

(13) Basku zemes valsts nodarbinātības dienests Lanbide (tā valde ietver sociālos partnerus) apstiprināja pieteikumu 2021. gada 2. jūlijā. Turklāt 2021. gada 19. janvārī un 2. februārī notika sanāksmes ar Federación Vizcaína de Empresas del Metal (Biskajas metālrūpniecības uzņēmumu federācija), Asociación de Empresas de Guipúzcoa – ADEGI (Gipuskojas uzņēmumu apvienība) un SEA-Empresas Alavesas (Alavas uzņēmumu apvienības).